《听雨曲》
清代·庄德芬

屏山掩尽琼窗闭，博山生润凝龙气。谢娥嚬坐怯单绡，梅风吹送悲秋意。

树叶声微雨脚稀，栏边淅沥沾苔衣。碧泉引满铛欲沸，青叶下筐蚕正饥。

倏忽奔腾一千里，琤璁铁马云中起。曲次檀槽十部催，四弦历乱挥纤指。

急溜前檐复后檐，镫花湿影摇重帘。南潮呜咽流水尽，一夜绿萍新涨添。

作者简介：庄德芬，字端人，吴县人。河南提学道朝生女孙，州同定嘉女，武进董㒔室，乾隆己酉进士、浔州知府思駉母。有《晚翠轩遗稿》。